Γνωμοδότηση της Επιτροπής των Περιφερειών για το "Πρόγραμμα: Οι νέοι στην υπηρεσία της ευρωπαϊκής γεωργίας"

(2001/C 357/08)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την απόφαση του Προεδρείου της 10ης Νοεμβρίου 2000, να προβεί, σύμφωνα με το άρθρο 265, παράγραφος 5, της Συνθήκης περί ιδρύσεως της Ευρωπαϊκής Κοινότητας, στην κατάρτιση γνωμοδότησης για το εν λόγω θέμα και να αναθέσει τις σχετικές εργασίες στην επιτροπή 2 "Γεωργία, ανάπτυξη της υπαίθρου, αλιεία"·

έχοντας υπόψη τον κανονισμό (ΕΚ) αριθ. 1257/1999(1) του Συμβουλίου για την ενίσχυση της τοπικής ανάπτυξης εκ μέρους του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), ο οποίος προσδιορίζει, από τον Ιανουάριο του 2000, το κοινοτικό πλαίσιο για την αειφόρο ανάπτυξη των αγροτικών περιοχών·

έχοντας υπόψη τον κανονισμό (ΕΚ) αριθ. 1750/1999(2) της Επιτροπής ο οποίος θεσπίζει τους κανόνες εφαρμογής του πιο πάνω κανονισμού·

έχοντας υπόψη την έκθεση της Επιτροπής με θέμα "Νέοι γεωργοί και το πρόβλημα της ανάληψης των γεωργικών εκμεταλλεύσεων στην ευρωπαϊκή γεωργία", COM(96) 398 τελικό, καθώς και την γνωμοδότηση της ΕΤΠ (CdR 457/96 fin)(3) για την εν λόγω έκθεση·

έχοντας υπόψη το σχέδιο γνωμοδότησης (CdR 417/2000 rev. 2) που υιοθέτησε η επιτροπή 2 στις 20 Απριλίου 2001 (εισηγητής ο κ. Gonzi, δημοτικός σύμβουλος του Αlbareto, Ι, PΕ)·

υιοθέτησε κατά πλειοψηφία κατά την 39η σύνοδο ολομέλειάς της της 13ης και 14ης Ιουνίου 2001 (συνεδρίαση της 13ης Ιουνίου), την ακόλουθη γνωμοδότηση.

Η Επιτροπή των Περιφερειών

1. θεωρεί ότι η γήρανση των ευρωπαίων κατόχων γεωργικών εκμεταλλεύσεων αποτελεί γεγονός ανησυχητικό που εγκυμονεί επικίνδυνες συνέπειες και παρατηρεί ότι οι περιπτώσεις νέων γεωργών που παραμένουν ή εγκαθίστανται στις αγροτικές περιοχές σπανίζουν ολοένα περισσότερο.

Η κατάσταση αυτή αποτελεί πραγματική απειλή για την κατάλληλη ανάπτυξη του τομέα και την προστασία της γης, του περιβάλλοντος και του τοπίου, με αποτέλεσμα να απειλείται, ιδιαίτερα στις ορεινές και μειονεκτικές περιοχές, η δυνατότητα αποτελεσματικής εφαρμογής της νέας πολιτικής για την ανάπτυξη των αγροτικών περιοχών. Υπάρχει κίνδυνος οι αγροτικές περιοχές να γνωρίσουν πραγματική παρακμή.

2. φρονεί ότι, επειδή η κατάσταση επιδεινώνεται συνεχώς, είναι απαραίτητο να διατεθούν τα κατάλληλα μέσα με την βοήθεια των οποίων να αναλυθούν, από διάφορες οπτικές γωνίες, τα διάφορα στοιχεία, να προσδιοριστούν τα αίτια και να βρεθούν λύσεις.

Κατά συνέπεια, η Επιτροπή είναι απαραίτητο να διαθέτει:

- ένα σύστημα στατιστικών δεδομένων το οποίο θα μπορεί να παρέχει σε ετήσια βάση στοιχεία σχετικά με τους γεωργούς, ανά φύλο, που διακόπτουν τη δραστηριότητά τους και τους νέους γεωργούς που εγκαθίστανται σε γεωργικές εκμεταλλεύσεις

- συστήματα αξιολόγησης των ευρωπαϊκών πολιτικών - στον τομέα της γεωργίας και σε άλλους τομείς - και του αντίκτυπού τους στην εγκατάσταση των νέων

- μία ειδική ομάδα στο εσωτερικό της ΓΔ Γεωργία η οποία θα είναι αρμόδια για την εξεύρεση των κατάλληλων λύσεων λειτουργικού χαρακτήρα.

3. θεωρεί ότι είναι επείγον και αναγκαίο να συγκεντρωθούν στοιχεία για τους νέους γεωργούς στις ΧΚΑΕ και να επιτευχθεί συμφωνία με τις αρχές των εν λόγω χωρών ώστε οι κοινοτικές ενισχύσεις να διοχετευθούν κατά προτεραιότητα - αν όχι κατ' ουσία - σε επενδύσεις υπέρ της εγκατάστασης νέων στις γεωργικές εκμεταλλεύσεις, υπέρ της κατάρτισής τους, της παροχής σ' αυτούς τεχνικής στήριξης και της αναδιάρθρωσης των γεωργικών εκμεταλλεύσεων.

4. κρίνει ότι δεν έχει γίνει επαρκώς αντιληπτή η σοβαρότητα του φαινομένου και η πολυπλοκότητα των λύσεων που θα πρέπει να υιοθετηθούν.

Συνεπώς, κατά την ΕΤΠ πρέπει να διοργανωθεί σύντομα διάσκεψη με θέμα "Οι νέοι στις αγροτικές περιοχές". Όπως η διάσκεψη στο Κορκ επέβαλε στην Ευρώπη το θέμα της αειφόρου ανάπτυξης των αγροτικών περιοχών και προσδιόρισε τις σχετικές πολιτικές που πρέπει να τεθούν σε εφαρμογή, έτσι και η διάσκεψη "Οι νέοι στις αγροτικές περιοχές" θα πρέπει να επιστήσει την προσοχή της ευρωπαϊκής κοινής γνώμης και των αρχών κάθε επιπέδου στο εν λόγω θέμα έτσι ώστε να κινηθεί σχετικά το ενδιαφέρον τους, να διατυπωθούν προτάσεις, και να προταθούν οι κατάλληλες πολιτικές. Κατά την προετοιμασία και διεξαγωγή της διάσκεψης, η ΕΤΠ φρονεί ότι θα πρέπει να διαδραματίσει σημαντικό ρόλο για το λόγο, επιπλέον, ότι οι περιφέρειες και οι τοπικές αρχές έχουν τη δυνατότητα να έχουν άμεση γνώση των διαφόρων πτυχών της κατάστασης των νέων γεωργών στις διάφορες εδαφικές πραγματικότητες.

5. Προτείνει η διάσκεψη να έχει ως αντικείμενο τη χάραξη των βασικών κατευθύνσεων ενός προγράμματος με τίτλο "Οι νέοι στην υπηρεσία της ευρωπαϊκής γεωργίας" το οποίο να προβλέπει:

- προσδιορισμό των στόχων που αφορούν την επάνδρωση των γεωργικών εκμεταλλεύσεων με νέους

- μέτρα τα οποία διορθώνουν και ολοκληρώνουν τους ισχύοντες κανόνες στον γεωργικό τομέα και στον τομέα της πολιτικής αγροτικής ανάπτυξης

- θέσπιση κριτηρίων συμβατότητας για την χάραξη των προσανατολισμών των παρεμβάσεων των κρατικών, περιφερειακών, και τοπικών αρχών στους διάφορους τομείς αρμοδιοτήτων τους προκειμένου οι στόχοι που τίθενται να επιτυγχάνονται στο σύνολο του κοινοτικού εδάφους

- προσανατολισμούς και μέτρα υπέρ της προώθησης ανάλογων παρεμβάσεων στις ΧΚΑΕ

- ειδικά μέτρα στις ευρωπαϊκές πολιτικές για την κατάρτιση, την πνευματική καλλιέργεια, την παιδεία, την έρευνα, την κοινωνική πρόνοια, την πληροφόρηση και τα μέσα μαζικής ενημέρωσης, τον τουρισμό.

6. Επιθυμεί να επιστήσει από τώρα την προσοχή της Επιτροπής και των κρατών μελών στα στοιχεία εκείνα τα οποία συχνά αναφέρονται μεταξύ των αιτίων των δυσκολιών που αντιμετωπίζουν οι νέοι γεωργοί:

- στην απουσία μελλοντικών προοπτικών δεδομένου ότι δεν υφίσταται πολιτική βούληση η οποία θέτει προτεραιότητες σε ευρωπαϊκή κλίμακα στον τομέα της γεωργικής ανάπτυξης

- στις μη ορθολογικές διαδικασίες αστικοποίησης των εδαφών που προορίζονται για γεωργική χρήση

- στη μείωση του επιπέδου παροχής υπηρεσιών στα άτομα, στις οικογένειες και τις επιχειρήσεις στις αγροτικές περιοχές και, κατά συνέπεια, μείωση της συνολικής ποιότητας ζωής. Το γεγονός αυτό αποθαρρύνει τους νέους, και ιδιαίτερα τις γυναίκες, ώστε να μην εγκαθίστανται στη γεωργία

- στην αρνητική εικόνα της κατάστασης των γεωργών έναντι της ελκυστικότητας άλλων τομέων δραστηριότητας και άλλων συνθηκών διαβίωσης και εργασίας

- στις τιμές πολύ υψηλές πώλησης και ενοικίασης των εδαφικών εκτάσεων σε σχέση με τις προοπτικές εισοδήματος

- στις υψηλές δαπάνες εκκίνησης, εξοπλισμού και βελτίωσης των γεωργικών εκμεταλλεύσεων

- στις σημαντικές διοικητικές επιβαρύνσεις και νομοθετικούς και φορολογικούς φραγμούς που τίθενται στην εγκατάσταση νέων εκμεταλλεύσεων και στην πληθώρα κανόνων που δυσχεραίνουν τις κινήσεις εάν δεν υπάρχει η κατάλληλη βοήθεια

- στην ελλιπή κατάρτιση εάν ληφθεί υπόψη η πραγματικότητα μέσα στην οποία πρέπει να λειτουργήσει μια σύγχρονη γεωργική εκμετάλλευση, η οποία πρέπει να έχει ορθή τεχνολογική κατεύθυνση, επίγνωση των προβλημάτων που συνδέονται με την παραγωγή και τις πωλήσεις, καθώς και να είναι ικανή να συμπληρώνει τις δραστηριότητες και τα εισοδήματα μέσω της απαραίτητης πολυλειτουργικότητας της γεωργίας

- το γεγονός ότι είναι δύσκολο και συχνά αδύνατο να αποκτηθούν ποσοστώσεις επί της παραγωγής λόγω της απουσίας τους από την αγορά και του απαγορευτικού τους κόστους, πράγμα που συμβαίνει ιδιαίτερα στις ορεινές και μειονεκτικές περιοχές δεδομένου ότι η αγορά καθορίζεται από τη ζήτηση των οικονομικά ισχυρότερων αγροτικών περιοχών.

7. Υποστηρίζει ότι είναι αναγκαίο να αναληφθεί συμπληρωματική δράση σε ευρωπαϊκό, κρατικό, περιφερειακό και τοπικό επίπεδο για να αντιμετωπιστεί το ζήτημα των νέων γεωργών. Όπου δε αυτό είναι απαραίτητο - π.χ. σε ό,τι αφορά την άμεση στήριξη των νέων γεωργών προκειμένου να συστήσουν μια εκμετάλλευση - η ΕΤΠ υποστηρίζει ότι όλα τα κράτη μέλη πρέπει να υποχρεωθούν να την υιοθετήσουν.

8. Καλεί από τώρα την Επιτροπή να συμφωνήσει με τα κράτη μέλη ως προς μία πολιτική υπέρ των νέων γεωργών η οποία θα προβλέπει:

- ρυθμίσεις που θα διέπουν τις κληρονομιές και οι οποίες να αποσκοπούν στη διατήρηση της ενότητας της εκμετάλλευσης

- ένα φορολογικό σύστημα που θα καλύπτει το σύνολο των γεωργών και το οποίο θα διασφαλίζει δίκαιες αμοιβές και δεν θα ευνοεί άλλους οικονομικούς τομείς. Είναι απαραίτητο να διεξάγει η Επιτροπή έρευνα προκειμένου να γνωρίσει τα φορολογικά συστήματα που ισχύουν όσον αφορά τους γεωργούς στα διάφορα κράτη μέλη

- κατάλληλες ρυθμίσεις κοινωνικής ασφάλισης για τις νέες γυναίκες σε περίπτωση εγκυμοσύνης και μητρότητας.

9. Θεωρεί ότι είναι απαραίτητο η ανάπτυξη των αγροτικών περιοχών να πραγματοποιηθεί με τη βοήθεια μιας πολυλειτουργικής γεωργίας και, συνεπώς, φρονεί ότι επείγει να επιτευχθεί συμφωνία μεταξύ Ευρωπαϊκής Ένωσης και κρατών μελών έτσι ώστε να διασφαλιστούν οι συνθήκες που θα επιτρέψουν στους κατόχους γεωργικών εκμεταλλεύσεων και στα άλλα άτομα που απασχολούνται στη γεωργία να ασκούν πολλαπλές δραστηριότητες, είτε για να αυξηθεί το συνολικό κατά κεφαλή εισόδημά τους, είτε για να ασκηθούν - ιδιαίτερα στις ορεινές και απομακρυσμένες περιοχές - δραστηριότητες που σχετίζονται με τη δασοκομία, την επίβλεψη και διαχείριση των προστατευόμενων ζωνών και πάρκων, τη συντήρηση των υποδομών των αγροτικών και αστικών περιοχών, τη διαχείριση των πολιτιστικών αγαθών, των υπηρεσιών, του εποχιακού τουρισμού, κ.λπ.

- Πρέπει να προσδιοριστούν και εδραιωθούν οι πλέον σύμφορες συνθήκες για την ενοποίηση των διαδικασιών που έχουν σχέση με την κοινωνική ασφάλιση και πρόνοια, τη φορολογία και τις κανονιστικές ρυθμίσεις για τον γεωργό που ασκεί συμπληρωματικές δραστηριότητες·

- Τέλος, πρέπει να καθοριστεί ένα νέο καθεστώς αγροτικής εκμετάλλευσης πολλαπλών δραστηριοτήτων με βάση την αρχή ότι η δεσπόζουσα δραστηριότητα πρέπει να είναι η γεωργική.

10. Κρίνει ότι κατά την κατάρτιση του προγράμματος "Οι νέοι στην υπηρεσία της ευρωπαϊκής γεωργίας" θα πρέπει να ληφθούν υπόψη τα ακόλουθα στοιχεία:

- παροχή άμεσης στήριξης στους νέους γεωργούς για την χρηματοδότηση γενικών σχεδίων σύστασης και ανάπτυξης γεωργικών εκμεταλλεύσεων. Επίσης, το Ευρωπαϊκό Κοινωνικό Ταμείο θα πρέπει να προβλέψει την παροχή άμεσης στήριξης της απασχόλησης και της απασχόλησης για ίδιο λογαριασμό τουλάχιστον κατά τη διάρκεια των πρώτων τεσσάρων ετών από την έναρξη της δραστηριότητας

- ειδικά μέτρα στήριξης για τις νέες γυναίκες με στόχο την επίτευξη μεγαλύτερου βαθμού ανεξαρτησίας και ισότητας στην εργασία, προκειμένου να ενθαρρυνθεί η εγκατάσταση και παραμονή τους στις αγροτικές περιοχές

- ενισχύσεις διαρκείας οκτώ ετών υπέρ των εγκαταστάσεων, όπως πρότεινε το Ευρωπαϊκό Κοινοβούλιο

- συμπληρωματικά δάνεια για τις επενδύσεις με ιδιαίτερα ευνοϊκούς όρους για τις ορεινές και μειονεκτικές ζώνες

- διευκόλυνση της πρόωρης συνταξιοδότησης με επαρκείς οικονομικές ενισχύσεις σε περίπτωση ταυτόχρονης μεταβίβασης της εκμετάλλευσης σε ένα νέο με την παροχή μιας πραγματικής "δέσμης συνταξιοδότησης" αξιοποιώντας όσο το δυνατόν τις γνώσεις του ηλικιωμένου αγρότη που αποκτήθηκαν μέσω της άμεσης εμπειρίας του και διευκολύνοντας οπωσδήποτε την κοινωνική του επανένταξη

- παροχή εγγυήσεων υπέρ της αγροτικής πίστης

- ενίσχυση, μέσω ειδικών πιστώσεων, των προγραμμάτων αναδιάρθρωσης των γεωργικών εκμεταλλεύσεων

- εξάλειψη των φαινομένων κερδοσκοπίας με αντικείμενο τις ποσοστώσεις επί της παραγωγής και διευκόλυνση της απόκτησης και μεταβίβασης κατά προτεραιότητα ποσοστώσεων της παραγωγής. Στις ορεινές και περιφερειακές ζώνες, οι ποσοστώσεις επί της παραγωγής πρέπει - επειδή η συνολική αξία τους δεν είναι σημαντική - να χορηγούνται δωρεάν από το κράτος επιπλέον των εθνικών ποσοστώσεων

- παροχή εκπαίδευσης και κατάρτισης σε εθνική κλίμακα, εκ μέρους των κρατών μελών της ΕΕ και των υποψηφίων προς ένταξη χωρών, στους νέους που ενδιαφέρονται να ασκήσουν γεωργική δραστηριότητα και πρωτοβουλίες για την ενθάρρυνση των νέων γεωργών να αποκτήσουν πρακτική εμπειρία σε γεωργική εκμετάλλευση άλλης χώρας

- βελτίωση των υποδομών των αγροτικών περιοχών και των υπηρεσιών, ιδιαίτερα του εκπαιδευτικού και υγειονομικού τομέα

- αναζωογόνηση του αγροτικού περιβάλλοντος, με τη διευκόλυνση της εγκαταστάσεως κατοικιών.

11. Κρίνει απαραίτητο οι λύσεις που υιοθετούνται υπέρ των νέων γεωργών να θεωρούνται από τις υποψήφιες χώρες αναπόσπαστο μέρος του "κοινοτικού κεκτημένου".

12. Προτείνει να καταρτίσει η Επιτροπή, σε συνεργασία με τα κράτη μέλη και τις τοπικές και περιφερειακές αρχές, προγράμματα για τον καθορισμό τοπικών αναπτυξιακών οργανισμών που θα αναλάβουν την ευθύνη:

- της προαγωγής των γεωργικών δραστηριοτήτων μεταξύ των νέων (π.χ., στο πλαίσιο του τομέα της γεωργίας ανεξάρτητα από το εάν προέρχονται ή όχι από οικογένεια γεωργών)

- της κατάρτισης και επαγγελματικής επιμόρφωσης των επιχειρηματιών, των τεχνικών υπαλλήλων των τοπικών αρχών και της δημόσιας διοίκησης (υπαλλήλων της τοπικής αυτοδιοίκησης)

- της παροχής βοήθειας στους κατόχους γεωργικών εκμεταλλεύσεων προκειμένου να ενημερώνονται ως προς τις τιμές, το κόστος, τα προϊόντα, τις δυνατότητες που παρέχει η αγορά, τις καινοτόμους και συμπληρωματικές εναλλακτικές μεθόδους παραγωγής, τις νέες τεχνολογίες, τους τρόπους πρόσβασης στα κοινοτικά, εθνικά και περιφερειακά οφέλη

- της τεχνικής στήριξης και της στήριξης της διαχείρισης των γεωργικών εκμεταλλεύσεων

- της αξιοποίησης των τεχνολογιών της πληροφορικής

- της παροχής συμβουλών νομικής και φορολογικής φύσης

- της δημιουργίας και διατήρησης μιας τράπεζας δεδομένων με τα στοιχεία κατόχων γεωργικών εκμεταλλεύσεων που επιθυμούν να παύσουν την δραστηριότητάς τους και των ατόμων που επιθυμούν να εγκατασταθούν στον κλάδο με σκοπό την διευκόλυνση της συνεννόησής τους.

Πρέπει να σημειωθεί ότι πολύ συχνά υφίστανται ήδη οι οργανισμοί και τα όργανα, οι δημόσιες και ιδιωτικές επιχειρήσεις, που ασκούν τα παραπάνω καθήκοντα με ειδική εντολή από τις κρατικές ή τις περιφερειακές αρχές. Ενδεχομένως, χρειάζεται να τους δοθούν ειδικές οδηγίες εργασίας.

Στους εν λόγω οργανισμούς, η ικανότητα των οποίων θα πρέπει να εξακριβωθεί με τον κατάλληλο τρόπο, θα πρέπει να ανατεθεί ένα γενικό έργο πολυετούς καθοδήγησης των νέων γεωργών με βάση ένα πραγματικό συμβόλαιο μεταξύ του οργανισμού, του νέου επιχειρηματία και του δημόσιου οργανισμού που χρηματοδοτεί την "υιοθεσία του νέου γεωργού" για μία τριετία τουλάχιστον. Η "υιοθεσία" θα μπορούσε να περιλαμβάνει, μεταξύ άλλων, τον προγραμματισμό της σύστασης και ανάπτυξης της επιχείρησης και την σχετική κρατική συγχρηματοδότηση των εξόδων διαχείρισης.

13. Φρονεί ότι, κατά τις μεταγενέστερες παρεμβάσεις που σχετίζονται με τη γεωργία και το περιβάλλον, την βιολογική γεωργία, τον αγροτουρισμό και τον τουρισμό των αγροτικών περιοχών, τη στήριξη, την προώθηση και την εμπορία ποιοτικών τυπικών και παραδοσιακών προϊόντων διατροφής που είναι χαρακτηριστικά της περιοχής τους, την μεταποίηση και την εμπορία των δασικών προϊόντων και των προϊόντων περιοχών με χαμηλή βλάστηση, είναι χρήσιμο να δίδεται έμφαση, κατά προτεραιότητα, στις περιπτώσεις μεμονωμένων ή συνεταιριζόμενων νέων γεωργών.

Κρίνει ότι, δεδομένου ότι οι απαιτήσεις της κοινωνίας έναντι των κατόχων γεωργικών εκμεταλλεύσεων έχουν αλλάξει πρόσφατα, οι γεωργοί βρίσκονται στο επίκεντρο της συζήτησης σχετικά με την πληροφόρηση των καταναλωτών όσον αφορά την προέλευση των ειδών διατροφής. Θα πρέπει να παρέχονται μαθήματα ρητορικής στους κατόχους γεωργικών εκμεταλλεύσεων προκειμένου να είναι σε θέση να ενημερώνουν την κοινή γνώμη για τη φύση της εργασίας τους.

Θεωρεί ότι η Ευρωπαϊκή Επιτροπή και οι εθνικές, περιφερειακές, και τοπικές αρχές οφείλουν να διεξάγουν, σε συνεργασία με τους νέους γεωργούς, μια γενική εκστρατεία ενημέρωσης σχετικά με τη ζωή της υπαίθρου και να ενθαρρύνουν την ανάπτυξη δράσεων όπως, π.χ., ο αγροτικός τουρισμός, οι ημέρες ελεύθερης εισόδου στα αγροκτήματα, τα εκπαιδευτικά αγροκτήματα, και τα μαθήματα γεωργικής κατάρτισης.

14. Καλεί τις αρχές των αστικών περιοχών να αναπτύξουν νέες σχέσεις με τις γειτονικές τους αγροτικές περιοχές προκειμένου να διευκολυνθεί η κοινωνική, πολιτιστική και οικονομική ανάπτυξή τους και να καταστεί δυνατό να δοθεί στην κοινή γνώμη μία εικόνα που να καταδεικνύει τις αξίες και τα ιδιαίτερα χαρακτηριστικά τους. Οι αρχές των αστικών περιοχών πρέπει, εξάλλου, να αναγνωρίσουν τον κοινωνικό ρόλο που διαδραματίζουν οι αγροτικές περιοχές που προσφέρουν οφέλη στους κατοίκους των αστικών ζωνών που τις επισκέπτονται τακτικά.

15. Φρονεί ότι κατά την υλοποίηση του προγράμματος "Οι νέοι στην υπηρεσία της ευρωπαϊκής γεωργίας" δεν θα πρέπει να απουσιάσει η Ευρωπαϊκή Τράπεζα Επενδύσεων δεδομένης της απολύτως στρατηγικής σημασίας της.

16. Καλεί όλες τις αρχές που συμμετέχουν στην εκτέλεση του προγράμματος Leader+ να συγκεντρώσουν τους πόρους σε έργα που να αφορούν τους νέους γεωργούς, στους οποίους πρέπει να αναγνωριστεί ένας κεντρικός ρόλος στα πλαίσια μίας προσέγγισης των αγροτικών περιοχών σύμφωνα με την αρχή "από τη βάση προς τα πάνω".

Βρυξέλλες, 13 Ιουνίου 2001.

Ο Πρόεδρος

της Επιτροπής των Περιφερειών

Jos Chabert

(1) EE L 160 της 26.6.1999, σ. 80.

(2) EE L 214 της 13.8.1999, σ. 31.

(3) EE L 215 της 16.7.1997, σ. 31.